b'\n_START_ARTICLE_\nAllOfMP3.com\n_START_PARAGRAPH_\nAllOfMP3.com var en online musikhandel placeret i Rusland, der blev stiftet i \xc3\xa5r 2000 af Mediaservices Inc. AllofMP3 har en licensaftale med den Russiske Organisation for Multimedia og Digitale Systemer (ROMS), der minder om den licensaftale, russiske radiostationer har. AllofMP3 fremf\xc3\xb8rer, at denne aftale giver dem ret til legalt at distribuere musik fra alle kunstnere og selskaber._NEWLINE_Ulig de fleste online musikhandler bliver man ved AllOfMP3.com opkr\xc3\xa6vet for st\xc3\xb8rrelsen af de filer, man downloader, ikke for hver enkelt sang. Prisen er i \xc3\xb8jeblikket 20 amerikanske dollar per gigabyte, en pris, der ofte reduceres af forskellige discount-ordninger (blandt andet for brugerens samlede download-m\xc3\xa6ngde, betalingsform og s\xc3\xa5 videre), der kan reducere prisen med op til en tredjedel af startprisen. De fleste af programmets muligheder er kun tilg\xc3\xa6ngelige for registrerede brugere, og registrationen er gratis. Personer kan overf\xc3\xb8re penge til deres respektive brugerkonti ved hj\xc3\xa6lp af forskellige kreditkortsystemer. S\xc3\xa5 l\xc3\xa6nge, der st\xc3\xa5r penge p\xc3\xa5 kontoen, kan flere downloads s\xc3\xa6ttes i gang._NEWLINE_Brugere har muligheden for at v\xc3\xa6lge mellem flere forskellige audio codecs, inklusive MP3 og Ogg Vorbis. Brugeren kan derefter definere den \xc3\xb8nskede bitrate for det valgte format, og filerne kan derefter downloades, enten direkte p\xc3\xa5 AllOfMP3.com eller gennem download-programmer._NEWLINE_De downloadede filer har ikke indlagt oplysninger om digitale rettigheder. AllOfMP3 giver ogs\xc3\xa5 gratis 90 sekunders pr\xc3\xb8ver fra alle numre i en 24 kbit/s-kvalitet for brugere, der p\xc3\xa5 et tidspunkt har overf\xc3\xb8rt penge til deres konto, \xc3\xb8vrige brugere f\xc3\xa5r kun 30 sekunders pr\xc3\xb8ver. Kunder der har indbetalt 50$ eller over, kan h\xc3\xb8re alle numre i fuld l\xc3\xa6ngde, dog stadig i en 24 kbit/s-kvalitet.\n_START_SECTION_\nLovligheden af AllOfMP3.com\n_START_PARAGRAPH_\nAllOfMP3 h\xc3\xa6vder selv, at siden er lovlig i Rusland og at der er indg\xc3\xa5et licensaftaler om den musik, der distribueres. Denne legalitet er dog stadig omstridt i Rusland. If\xc3\xb8lge en rapport i The Register  resulterede en indledende unders\xc3\xb8gelse af Moskva politi i en anbefaling, skrevet 8. februar 2005, om at AllOfMP3 skulle retsforf\xc3\xb8lges. IFPI (International Federation of the Phonographic Industry) anlagde samme dag en formel klage over AllOfMP3. IFPI\'s russiske lovgivningsvejleder, Vladimir Dragunov, udtalte dog, at det p\xc3\xa5 grund af strukturen i den russiske ophavsretslovgivning ville v\xc3\xa6re usandsynligt med domf\xc3\xa6ldelse i sagen._NEWLINE_I marts 2005 afgjorde Moskva bys anklagere, at russisk ophavsretslovgivning ikke d\xc3\xa6kker online distribution af kreative v\xc3\xa6rker og bestemte ikke at anl\xc3\xa6gge sag mod AllOfMP3 p\xc3\xa5 grund af manglen p\xc3\xa5 "corpus delicti". Rettighedshaverne kan dog stadig anl\xc3\xa6gge civile retssager._NEWLINE_Kritikere af AllofMP3 mener, at p\xc3\xa5 grund af de lave priser p\xc3\xa5 AllofMP3 og det faktum, at filerne ikke indeholder oplysninger om de digitale rettigheder, kan servicen ikke v\xc3\xa6re lovlig. Andre kritikere fremf\xc3\xb8rer, at AllOfMP3 m\xc3\xa5 v\xc3\xa6re ulovligt, i og med at siden distribuerer musik af nogle kunstnere, selvom deres udgivere ikke har givet tilladelse til, at deres musik distribueres online._NEWLINE_AllOfMP3 selv henviser til deres licens fra ROMS, og fremf\xc3\xb8rer, at deres aktiviteter derfor er lovlige under russisk lov. I et interview til Museekster.com forklarede repr\xc3\xa6sentanter for AllOfMP3 flere aspekter af deres virksomhed, s\xc3\xa5som betaling til musikere og lovligheden af brugen af AllOfMP3 udenfor Rusland.\n_START_SECTION_\nLovligheden af AllOfMP3.com i Danmark\n_START_PARAGRAPH_\nSagen om, hvorvidt AllOfMP3.com er lovligt i Danmark eller ej begyndte med, at Antipiratgruppen den 30. januar 2004 p\xc3\xa5 deres forside skrev, at "ingen af pladeselskaberne som er medlem af pladebranchens internationale brancheorganisation, IFPI, har givet tilladelse til den distribution af musikfiler som foretages via hjemmesiden. Det er derfor ulovligt, hvis danske forbrugere downloader musikfiler fra hjemmesiden, s\xc3\xa5fremt musikken er produceret af pladeselskaber som er medlemmer af IFPI."._NEWLINE_Kulturministeriet havde (og har) et link til Antipiratgruppen p\xc3\xa5 deres hjemmeside www.infokiosk.dk, og foranlediget heraf sendte en bruger af allofmp3 en e-mail til kulturministeriet den 10. december 2004, og fik den 21. december et svar, hvor der blandt andet stod "Som det fremg\xc3\xa5r af teksten om lovlige og ulovlige hjemmesider p\xc3\xa5 infokioskens hjemmeside, som du ogs\xc3\xa5 citerer fra, kan man som privat bruger ikke straffes for at downloade musik fra en hjemmeside, hvor rettighederne ikke er klareret, s\xc3\xa5fremt man som bruger er i god tro. Det er Kulturministeriets opfattelse, at det ikke er nok til at bringe en bruger i ond tro, at en rettighedshaversammenslutning som fx AntiPiratGruppen oplyser, at den p\xc3\xa5g\xc3\xa6ldende hjemmeside er ulovlig, n\xc3\xa5r sp\xc3\xb8rgsm\xc3\xa5let om hjemmesidens lovlighed knytter sig til komplekse sammenh\xc3\xa6nge som fx r\xc3\xa6kkevidden af indg\xc3\xa5ede licensaftaler, da der s\xc3\xa5 alene er tale om en subjektiv opfattelse, som ikke er efterpr\xc3\xb8vet af domstolene." _NEWLINE_Som et resultat af denne korrespondance fjernede Kulturministeriet if\xc3\xb8lge Piratgruppen en overgang deres link til Antipiratgruppen, men siden indeholder i dag links til b\xc3\xa5de Piratgruppen og Antipiratgruppen . Piratgruppen skrev den 14. januar 2005 blandt andet f\xc3\xb8lgende om sagen p\xc3\xa5 deres hjemmeside: "AllOfMP3.com er hjemmeh\xc3\xb8rende i Rusland og h\xc3\xb8rer derfor under russisk lovgivning. En lovgivning, de if\xc3\xb8lge eget udsagn lever op til. Det fremg\xc3\xa5r af menupunktet\xc2\xa0\xc2\xbblegal info\xc2\xab\xc2\xa0p\xc3\xa5 musiktjenestens hjemmeside. Og n\xc3\xa5r lovgivningen er opfyldt i Rusland, kan siden ikke betegnes som ulovlig for danske netbrugere. Rent faktisk kan man, med allofmp3.com\'s egne forsikringer om lovligheden, g\xc3\xa5 ud fra, at det er en lovlig hjemmeside og derfor med god samvittighed downloade al den musik hjertet beg\xc3\xa6rer".\n_START_SECTION_\nLukket af de russiske myndigheder\n_START_PARAGRAPH_\nDen 3. juli 2007 blev dom\xc3\xa6net endegyldigt lukket af de russiske myndigheder.  Sidens videre fremtid kendes ikke. Noget tyder dog p\xc3\xa5 at folkene bag AllofMP3 fors\xc3\xa6tter i en lettere \xc3\xa6ndret ops\xc3\xa6tning via adressen alltunes.com, hvor de samme bruger konti stadig er aktive._NEWLINE_Stifteren Denis Kvasov blev 16. august 2007 frikendt af en russisk domstol for kr\xc3\xa6nkelse af ophavsret og ulovligt salg af musik med den begrundelse, at virksomheden i overenstemmelse med russisk lov havde indbetalt penge til det russiske ophavsretsselskab.\n_START_SECTION_\nKvaliteten hos AllOfMP3\n_START_PARAGRAPH_\nAllOfMP3 har v\xc3\xa6ret kritiseret for sin brug af transkodning (konvertering fra et ikke-tabsfrit format til et andet) for at levere filer i forskellige formater og kvaliteter. Dette kan s\xc3\xa6nke kvaliteten af lydsporet. De fleste brugere kan ikke h\xc3\xb8re dette, men nogen mener, at denne ekstra digitalkonvertering kan give en skurrende lyd. M\xc3\xa5ske p\xc3\xa5 grund heraf udbyder AllOfMP3 et stadigt stigende antal filer i sin "Online Encoding Exclusive"-service, der konverterer fra ikke-komprimerede formater, og dermed ikke er udsat for problemerne med transkodning.'